**Majže sa dobre, kraj**

Majže sa dobre, kraj,  
a ty tam temná hora!  
z pásma radostných dní  
lúči sa posledný,  
večernia sa tam háj  
opiera jeho zora.  
   
Krásne dni a hodiny,  
ušlé v lone otčiny,  
mojej mladosti svet,  
už opadaný kvet;  
ešte sa raz sem sveďte,  
ešte raz ma obleťte.  
   
Na vrchu tamto Čiernom,  
na Rokoši nádhernom,  
na Kňazovom Stole,  
Ptáčniku, Homole,  
ku mne sa ešte majte,  
kolom mä obstávajte.  
   
A vy, milé Breziny,  
vy prístrešia tíšiny,  
zvejte sem sny živé,  
rozkošné, vábivé,  
čo sa tam duši snily,  
mládenca unosily.  
   
I vy tam z vinohradu  
zleťte do druhých radu,  
vy z číreho poľa   
staňte si dokola,  
a vy tam nad potokom,  
nech preletím vás okom.  
   
Deň sa končí, odberá,  
zvon už zvoní z večera,  
od toho kostola  
ešte čosi volá;  
i to sú chvíle dávne,  
ich to hlas, rozžehnanie.  
   
Kamkoľvek pôjdem v svete,  
na mysli mi budete,  
odvšadiaľ zo sveta  
túžby sem zaletia,  
tu kvitly mi radosti,  
tu tlejú otca kosti.  
   
Majže sa dobre, kraj,  
aj ty tam temná hora!  
z pásma radostných dní  
lúčil sa posledný,  
opretá tamto na háj  
už zhasla jeho zora.